ΓΡΑΠΤΗ ΕΡΩΤΗΣΗ E-1539/02

υποβολή: Glenys Kinnock (PSE) προς την Επιτροπή

(3 Ιουνίου 2002)

Θέμα: Εισαγωγές παράνομης ξυλείας

Θα μπορούσε η Επιτροπή να διευκρινίσει ποιές είναι οι ισχύουσες διατάξεις για την πρόληψη των εισαγωγών παράνομης ξυλείας στην ΕΕ·

Προτίθεται η Επιτροπή να προτείνει νέα νομοθετήματα για την πρόληψη των εισαγωγών παράνομης ξυλείας στην ΕΕ και, εάν ναι, διαθέτει η Επιτροπή κάποιο χρονοδιάγραμμα για τις νέες αυτές προτάσεις·

Απάντηση του κ. Lamy εξ ονόματος της Επιτροπής

(9 Ιουλίου 2002)

Οι μόνες διατάξεις για την πρόληψη εισαγωγών παράνομης ξυλείας στην Κοινότητα που ισχύουν προς το παρόν είναι αυτές που περιλαμβάνονται στις κανονιστικές ρυθμίσεις εφαρμογής της Σύμβασης Διεθνούς Εμπορίας ειδών της άγριας πανίδας και χλωρίδας που κινδυνεύουν να εξαφανιστούν. Οι διατάξεις της σύμβασης αυτής εφαρμόζονται στην Κοινότητα χάρη αφενός στον κανονισμό (ΕΚ) αριθ. 338/97 του Συμβουλίου της 9ης Δεκεμβρίου 1996 για την προστασία ειδών της άγριας πανίδας και χλωρίδας, που ρυθμίζει το εμπόριο στον τομέα αυτό(1) και αφετέρου στον κανονισμό (ΕΚ) αριθ.1808/2001 της Επιτροπής της 30ής Αυγούστου 2001 που καθορίζει λεπτομερείς κανόνες σχετικά με την εφαρμογή του κανονισμού (ΕΚ) αριθ. 338/97(2). Στον κανονισμό (ΕΚ) αριθ. 338/97 προβλέπονται αυστηρότεροι κανόνες απάυτούς της σύμβασης ενώ η είσοδος στην Κοινότητα ειδών που αριθμούνται στα παραρτήματα επιτρέπεται μόνο εάν τα απαιτούμενα δικαιολογητικά (άδειες εισαγωγής για τα είδη που αριθμούνται στα παραρτήματα Α και Β· κοινοποίηση εισαγωγής και συμπληρωματικά έγγραφα για τα είδη των παραρτημάτων Γ και Δ) προσκομιστούν στα τελωνεία εισόδου. Μια σειρά ειδών ξυλείας, περιλαμβανόμενων των Pericopsis elata (Assemala), Guaiacum officinale (Lignum-vitae), Gonystylus macrophyllum (Ramin) και Swietenia macrophylla (Brazilian Mahogany) αριθμούνται στα παραρτήματα αυτά.

Η ανακοίνωση της Επιτροπής προς το Συμβούλιο(3) και το Κοινοβούλιο επεσήμανε ότι η Κοινότητα θα εφαρμόσει σχέδιο δράσης σε επίπεδο Ευρωπαϊκής Ένωσης κατά τα τέλη του 2002 σχετικά με την επιβολή του νόμου για τις δασικές εκτάσεις, τη διακυβέρνηση και το εμπόριο,

προκειμένου να καταπολεμηθεί η παράνομη ξυλεία και το συναφές λαθρεμπόριο και να ενισχυθεί η διεθνής συνεργασία με στόχο την αντιμετώπιση των παραβιάσεων του νόμου για τις δασικές εκτάσεις και την παράνομη εκμετάλλευση των δασών.

Η Επιτροπή εργάζεται στο θέμα αυτό από το Σεπτέμβριο 2001 και οργάνωσε ιδίως ημερίδα εργασίας τον Απρίλιο 2002, στην οποία εκλήθη ευρύ φάσμα συμμετεχόντων και ενδιαφερομένων φορέων (ειδικοί από τα κράτη μέλη, από άλλες χώρες παραγωγής ή εισαγωγής ξυλείας: Κίνα, Ιαπωνία, Ηνωμένες Πολιτείες, Καναδάς, Ινδονησία, Γκάνα · μη κυβερνητικοί οργανισμοί (ΜΚΟ) και βιομηχανίες στον τομέα της ξυλείας). Η ημερίδα εργασίας είχε ως αποτέλεσμα να επιτευχθεί συναίνεση μεταξύ των παρευρισκομένων σχετικά με τη εξακρίβωση της σκοπιμότητας και τον έλεγχο της παραγωγής ξυλείας, έτσι ώστε να διευκολυνθεί ηποβολή προτάσεων στα ακόλουθα θέματα μεταξύ άλλων: πρόβλεψη άδειας για νόμιμη εισαγωγή στην Κοινότητα, δέουσα επιμέλεια των τραπεζών, οργανισμοί εξαγωγικών πιστώσεων και άλλοι χρηματοπιστωτικοί φορείς, διεξαγωγή διαγωνισμών για δημόσιες συμβάσεις και για άλλα θέματα που αφορούν τη νόμιμη προμήθεια προϊόντων ξυλείας στην Κοινότητα.

Με γνώμονα τα αποτελέσματα της εν λόγω ημερίδας, η Επιτροπή προχωρεί τώρα στην κατάστρωση του σχεδίου δράσης (βλέπε σημείο 2) το οποίο θα καλύπτει όλες τις επιμέρους πτυχές. Η ετοιμασία προγραμμάτων συνεργασίας με αναπτυσσόμενες χώρες που έχουν παραγωγή ξυλείας, θα αποτελέσει κύριο σκέλος του σχεδίου αυτού, με την προϋπόθεση της συγκατάθεσής τους όσον αφορά τη συνεργασία αυτή.

Η Επιτροπή θα παρουσιάσει το εν λόγω σχέδιο δράσης πριν το τέλος του τρέχοντος έτους. Στο σχέδιο θα περιλαμβάνονται προτάσεις για τη θέσπιση νέας κοινοτικής νομοθεσίας βάσει της οποίας θα απαγορεύεται δια νόμου η εισαγωγή στην Κοινότητα ξυλείας και προϊόντων της ξυλείας που προμηθεύτηκαν παράνομα. Το χρονοδιάγραμμα για τη θέσπιση της νέας νομοθεσίας θα εξαρτηθεί από τη στήριξη όλων των ενδιαφερομένων μερών και φορέων και ιδίως του Κοινοβουλίου και των κρατών μελών στο Συμβούλιο.

(1) ΕΕ L 61 της 3.3.1997.

(2) ΕΕ L 250 της 19.9.2001.

(3) COM(2002)82 τελικό.